Таццяна Кавалеўская АНІМАЛІСТЫЧНЫЯ ВОБРАЗЫ Ў ПАЭЗІІ В. ШНІПА

Надзвычай цікавая старонка беларускай паэзіі — свет жывой прыроды. Як можна не захапляцца жывымі істотамі, «братамі нашымі меншымі». Яны ідуць побач з чалавекам з даўніх часоў. З анімалістычнымі вобразамі звязана складаная сістэма міфалагічных уяўленняў і павер'яў. Так, нашымі продкамі надавалася жывёлам ахоўная функцыя. Фігуркі звяроў і свяшчэнных жывёл, ці іх выявы павінны былі забяспечыць здароўе, дабрабыт, засцерагчы ад нячыстай сілы.

Культ жывёл вядомы ў многіх народаў свету, у тым ліку і ў беларусаў, і яго адгалоскі захаваліся да нашых дзён [6]. У міфалогіі жывёлы выступаюць як адзін з варыянтаў сімвалічнага коду. У судачыненнях з трохчастковым падзелам Сусветнага дрэва з верхам звязваюцца птушкі, з сярэдзінай — капытныя жывёлы, а з нізам — змеі, жабы, рыбы, бабры. Жывёлы выступаюць у ролі будаўнічай ахвяры (найчасцей, певень, курыца). Перад засяленнем гаспадара ў новы дом у ім начуюць жывёлы. Такая традыцыя мае агульнаеўрапейскія вытокі [2, с. 172].

Дзесяткі анімалістычных вобразаў прысутнічаюць у кнізе Віктара Шніпа «Балада камянёў » (2006). Яны адыгрываюць выключную ролю: праз вобразны свет жывой прыроды глыбей раскрываецца ідэйна- мастацкі змест твораў. Вобразы жывёл уключаны паэтам у сферу духоўна-чалавечага быцця. М. Эпштэйн сцвярджае, што «жывёла можа выступаць як знак не толькі аддалення чалавечага, але і пашырэння яго магчымасцяў. Уласцівасць адчуваць жывёлу ў сабе і ўласнае ў жывёле — прыкмета дасканалай чалавечнасці, разуменне сябе ў ролі лакуны, якая ўтрымлівае існуючае» [7, с. 103]. Многія асаблівасці вобразнага свету жывой прыроды знаходзяць увасабленне ў баладах В. Шніпа. Пашыраны прыём мастацкага ўвасаблення вобразаў жывёл у кнізе «Балада камянёў» — персаніфікацыя. Свет фауны ў творах паэта — гэта пэўным чынам адлюстраванне сутнасці самога чалавека, яго маральна- гуманістычных перакананняў. Найбольш значнымі вобразамі ў «Баладзе камянёў» з'яўляюцца вобразы ваўка, сабакі, ворана і вароны.

Архетыповым у баладах В. Шніпа з'яўляецца вобраз ваўка. На думку вучоных, у старажытнахецкай традыцыі ваўкі служылі ўвасабленнем сакральных якасцяў, а воўчая зграя — узорам згуртаванасці. Воўчае племя нясе пагрозу і небяспеку: «Ты спыніўся, як цень, і заплакаў, // І сказаў, што баішся вятроў, // Што з усходу лятуць, як сабакі, // Як гайня азіяцкіх ваўкоў» [5, с. 76 ]. Воўк, як і іншыя жывёлы, здольны набываць чалавечыя якасці, быць падобным да чалавека, адначасна і людзі могуць пераўвасабляцца ў жывёл. У народзе пераапрананне ў воўчыя скуры мела магічную сілу і было знакам асаблівага сацыяльнага статуса «людзі-ваўкі». В. Шніп неаднаразова атаясамлівае свайго лірычнага героя, які суб'ектыўна ацэньвае свет, з ваўком. Гэта выяўляецца хаця б у наступных радках: «Нібыта, паэт крыві нап'ецца // З параненага сонца, як з анёла, // І верш з яго дастане, быццам сэрца, // Але цямней не зробіцца наўкола» [5, с. 27]. На свеце побач з добрымі людзьмі сустракаеш адзінкавых людзей, так бы мовіць, ваўкоў. І гэта сапраўды так: законы персаніфікацыі ў вялікай меры знайшлі ўвасабленне ў чалавечай існасці.

Вядома, што ваўкам даравалі жывёлу са статка, ва ўсякім разе кранутая драпежнікам жывёліна, лічылася ўжо страчанай для гаспадара. А сабака наадварот імкнуўся зберагчы статак, у чым праяўляецца якасць быць дыяметральна супрацьлеглым драпежніку. У баладзе «Ты ўцякаеш... Куды? Сам не знаеш...» знайшла ўвасабленне бінарная апазіцыя «сабакі — воўк»: «І твой цень, як вада, затапляе. // Тых, хто ўслед за табою ўцякае // Праз палі, праз лясы, праз балоты // Ад уласнай, як смерць, адзіноты, // Ад жыцця, што прыгожым завём, // Ад жыцця, у якім мы жывем, // Як трава, як вада, як пясок, // Як загнаны сабакамі воўк» [5, с. 206].

Творца самотны, ён шукае выйсце з безвыходнай сітуацыі. Напэўна, аднаму не выпадае перамагчы цяжкасці, таму і шукае падтрымкі ў сіл прыроды. Яго герой імкнецца быць падобным, у добрым сэнсе гэтага слова, на пэўную жывую істоту. Аўтар быццам набывае сваю, індывідуальную іпастась, праз разуменне якой выяўляе арыгінальнасць і самабытнасць вобразаў-жывёл. У хвіліны смутку і роздуму лірычны герой В. Шніпа зведвае душэўныя пакуты, ён здольны да крытычнага аналізу жыцця. І вось у такія хвіліны з'яўляюцца паралелі і асацыяцыі з анімалістычным вобразам сабакі: «Можна прапіць, прагуляць маладыя гады // І анічога ў жыцці для жыцця не зрабіць, // Можна сябе нізашто, як сабаку забіць, // Каб пасмяяцца паспелі былыя сябры, // Покуль і самі не леглі ў зямлю без пары» [5, с. 227 ]. Гэты верш — палёт творчай думкі паэта, які сцвярджае чалавечае ў чалавеку. Сабака не выклікае станоўчых эмоцый у паэта, бо ён (і гэта ў народнай мудрасці засведчана) істота, у абліччы якой магло хавацца штосьці небяспечнае, нават нячыстая сіла.

Прыкметнае месца ў творчасці В. Шніпа займаюць арніталагічныя вобразы. Птушкі — медыятары паміж небам і зямлёй. Яны — сімвалы Божай існасці. Птушкі размяшчаюцца на вяршыні Сусветнага дрэва, якое ўяўляе вырай, куды яны непасрэдна адлятаюць і дзе таксама знаходзяцца душы памерлых. Напрыклад, вобразы голуба, зязюлі — сімвалы дабрабыту і шчасця, вобраз вароны сімвалізуе «злыя сілы». Паводле народных уяўленняў, варона належыць да «нячыстых», нешанаваных птушак. Гэта вобраз, апрача іншага, звязваецца з месцам памерлых. Змрочная візія свету паўстае з наступных радкоў: «Дрэвы на вуліцы ў цемры шумяць, // Быццам у неба вароны ляцяць // З могілак чорных, дзе Нехта ажыў // І на магілках старыя крыжы // Чорнаю фарбай фарбуе адзін, // Чорны, нібыта забіты мурын» [5, с. 221]. Аўтар міфалагізуе чорны колер, які сімвалізуе заняпад, страту, смерць. Апярэнне вароны чорнага колеру, яно з'яўляецца прадвесцем небяспекі, чагосьці трагічнага. Пагроза духоўнага заняпаду асобы ўвасабляецца паэтам у вобразе варон.

Са светам памерлых звязаны вобраз ворана, які ў міфалагічных уяўленнях часта суадносіцца з воднай стыхіяй. Слёзы — салёная вада пачуццяў. Арыгінальна яны ўвасоблены ў адной з балад В. Шніпа: «Нібы воран ляцеў над палямі, // Нібы воўк шукаў воўчы след, // Вершаванымі плакаў слязамі // Адзінокі, як неба, паэт» [5, с. 37]. Не менш захапляльным з'яўляецца вобраз голуба, якога ў прыродзе называюць божай птушкай. Уяўленні пра святасць голуба звязаны з хрысціянствам, бо менавіта гэтая птушка прынесла галінку алівы на Ноеў каўчэг, несучы вестку пра тое, што патоп пайшоў на спад, што з'явілася зямля. Людзі верылі, што душа дрэннага чалавека адлятае чорнай варонай, душа добрага — белым галубком. Гэта павер'е знайшло адбітак у творы В. Шніпа: «Як знічкам у нябёсы не ўзляцець, // Як узлятаюць светла галубы // Там, дзе лістоты восеньская медзь // І дождж сцяжыны нашы залілі» [5, с. 68].

У творчасці В. Шніпа, як і ва ўсёй беларускай паэзіі, шырока прадстаўлены вобраз бусла. Гэтая птушка для беларусаў з'яўляецца святой. Светапогляднай глыбіннай семантыкай вобраза бусла з'явілася яго суаднясенне з продкамі, а пазней і з самім Богам, які большай сваёй існасцю — у небе светлым, сінім, чыстым. Бусел — сакральная птушка, якая сімвалізуе сабой роднае, прыгожае, спрадвечнае, беларускае: «Чужое становіцца родным, // І песня спакойна плыве, // Нібыта па рэчцы палотны, // Нібыта буслы ў сіняве, // Праз душы людскія і сэрца, // Праз вецер, снягі і гады // І нёманскай хваляю б'ецца // У бераг, дзе ў квеце сады» [5, с. 38]. У кнізе «Балада камянёў» сустракаюцца і іншыя арніталагічныя вобразы: журавель, сініца, сарока, сокал, салавей. Адметнымі з'яўляюцца вобразы змяі, каня, павука, пчалы, мурашкі, ката і нават сустракаем вобраз «іншаземца» слана.

Цікавасць да прыроды абумоўлена складам душы паэта В. Шніпа. Ён уважлівы і чуйны да кожнай праявы свету. Жывая і нежывая прырода персаніфікуюцца ім, успрымаецца з мерай глыбока духоўнай, чалавечай. «Балада камянёў» сцвярджае каштоўнасці прыроды ў жыцці асобы і народа. Аднак разумееш, што ўся гэтая прыгажосць можа загінуць. І не будзе чутно ні спеваў птушак, ні... Усё больш жывёл трапляе у так званую Чырвоную кнігу. І як працяг узнікае пытанне: «А ці будзем мы — людзі?» З усяго гэтага грамадству, усім нам, людзям, трэба зрабіць выснову: жывое, што ёсць на зямлі, трэба берагчы. Да такой экалагічнай высновы і падводзіць усім сваім зместам паэтычная кніга В. Шніпа.

ЛІТАРАТУРА:

1. Бараноўская, Л. З любоўю і спагардай!: ідэйна-мастацкая трактоўка вобразаў фауны ў паэзіі Янкі Сіпакова / Л. Бараноўская // Роднае слова. — 2003. — № 6. — С. 21—23.
2. Беларуская міфалогія: энцыклапед. слоўн. / С. Санько [і інш.]; склад. І. Клімковіч. — 2-е выд., дап. — Мінск: Беларусь, 2006. — 599 с.
3. Бельскі, А. І .Жывая мова краявідаў: Пейзаж у беларускай паэзіі /

А. І. Бельскі. — Мінск: Бел. гум. адукац.-культ. цэнтр, 1997. — 136 с.

1. Ліякумовіч, Ц. «З ветрам шчыра абымуся...»: матыў-вобраз ветру ў лірыцы Янкі Купалы / Ц. Ліякумовіч // Роднае слова. — 2002 — № 6. — С. 23—26.
2. Шніп, В. Балада камянёў: паэзія і проза / В. Шніп. — Мінск: Маст. літ., 2006. — 318 с.
3. Шамякіна, Т. І. Кітайскі каляндар і славянскі міфалагічны бестыярыум / Т. І. Шамякіна. — Мінск: РІВШ БДУ, 2007. — 104 с.
4. Эпштейн, М. Н. «Природа, мир, тайник вселенной.»: система пейзажных образов в русской поэзии / М. Н. Эпштейн. — М.: Высш. шк., 1990. — 303 с.